ERW บวกแรง 4% เก็งงบฯ Q4/60 สดใส รับไฮซีซั่น-มาตรการภาษีเมืองรอง
ERW บวกแรง 4% เก็งงบฯ Q4/60 สดใส รับไฮซีซั่น-มาตรการภาษีเมืองรอง ล่าสุด ณ เวลา 14.55 น. ราคาอยู่ที่ 8.50 บาท เพิ่มขึ้น 0.35 บาท หรือ 4.29% สูงสุดที่ระดับ 8.50 บาท ต่ำสุดที่ระดับ 8.15 บาท มูลค่าการซ้อขาย 95.62 ล้านบาท
12 ม.ค. 2561

ผู้สื่อข่าวรายงานว่า ราคาหุ้น บริษัท ดิ เอราวัณ กรุ๊ป จำกัด (มหาชน) ณ เวลา 14.55 น. ราคาอยู่ที่ 8.50 บาท เพิ่มขึ้น 0.35 บาท หรือ 4.29% สูงสุดที่ระดับ 8.50 บาท ต่ำสุดที่ระดับ 8.15 บาท มูลค่าการซ้อขาย 95.62 ล้านบาท

ด้านนักวิเคราะห์ บล. ดีบีเอสฯ ระบุแนะนำ “ซื้อ” หุ้น ERW ในราคาพื้นฐาน 10.50 บาทต่อหุ้น โดยมองว่ารายได้เฉลี่ยต่อห้อง (RevPar) ตั้งแต่ 1 ต.ค.-21 ธ.ค.60 แข็งแกร่งเป็น 6% (ไม่นับโรงแรม Hop Inn) โดยอัตราการเข้าเช่า (OR) สูงเป็น 82% ถือว่าเพิ่มขึ้น 5% ส่วนธุรกิจที่ดีคือ โรงแรมแบบประหยัด (economy segment) ถือว่ามีการเติบโตสูงสุด แม้มีการปิดซ่อมบางส่วนสำหรับ JW Marriott กรุงเทพที่เป็นโรงแรมหรูหราก็ตาม
ด้าน Hop Inn ซึ่งมีสัดส่วนรายได้ประมาณ 4% จากทั้งหมด อัตราการเข้าเช่า (OR) สูงเป็น 78% ถือว่าเพิ่มขึ้น 3% ตั้งแต่ 1 ต.ค.-21 ธ.ค.60 มีอัตราค่าห้องพักเพิ่มขึ้น 7% เมื่อเทียบกับช่วงเดียวกันปีก่อน คาดว่าในปี 63 สัดส่วนรายได้จาก Hop Inn จะเพิ่มขึ้นเป็น 16% จากทั้งหมด
ส่วนภาพรวมการท่องเที่ยวในประเทศไทยมีความสดใส จำนวนนักท่องเที่ยวต่างประเทศที่มาไทยช่วง ต.ค.และ พ.ย.เพิ่ม 20.9% เป็น 2.7 ล้านคน และ 23.2% เป็น 3 ล้านคน ตามลำดับ ขณะเดียวกันยังได้ประโยชน์จากการท่องเที่ยวไทยเต็มที่ อีกทั้งครม.เพิ่งอนุมัติการลดหย่อนภาษีจากการท่องเที่ยวเมืองรอง 55 จังหวัดคนละ 15,000 บาท ภายในปี 61 ขณะที่โรงแรม Hop Inn ตั้งอยู่ในเมืองรองหลายจังหวัด
 
 